感春四首 四
作者：韓愈
朝代：唐

paragraphs: 我恨不如江頭人，長網橫江遮紫鱗。
獨宿荒陂射鳧雁，賣納租賦官不嗔。
歸來歡笑對妻子，衣食自給寧羞貧。
今者無端讀書史，智慧祗足勞精神。
畫蛇著足無處用，兩鬢霜白趨埃塵。
乾愁漫解坐自累，與衆異趣誰相親。
數桮澆腸雖暫醉，皎皎萬慮醒還新。
百年未滿不得死，且可勤買拋青春。